Ellen Trane Nørby (V), 2022-06-09:
Tak, formand.
Så står vi her igen til tredje behandling af det lovforslag, som kommer til at indføre tvangsfordeling af gymnasieelever i de store byer i Danmark.
Det er et forslag, som er utrolig udansk, og jeg synes også, at processen vidner om et manglende ønske om at lytte.
Vi havde i tirsdags en diskussion om et ønske om at dele lovforslaget op i to, men det blev blokeret fra Socialdemokraterne og de røde partiers side.
Vi har haft et borgerforslag, som på kort tid har samlet mere end 50.000 underskrifter, som skal hastes igennem Folketinget på mindre end 2 dage, for det har et flertal af Socialdemokraterne og de røde partier insisteret på.
Jeg synes, man skal lytte til alle de mange tusinder af unge og deres forældre, som er dybt, dybt bekymrede for den tvangsfordeling, som nu bliver indført i de store byer på baggrund af forældreindkomst.
Lyt til de bekymringer, som de har, for, at man skaber usikkerhed, at man skaber uigennemsigtighed, og at man ikke længere sætter de enkelte unges frie valg, deres frie uddannelsesvalg først, men i stedet for tvangsfordeler dem på baggrund af forældreindkomst.
Fra Venstres side er vi imod, og det er vi, fordi vi tror på, at det frie valg og det at have respekt for de unges uddannelsesvalg er væsentligt og grundlæggende også et fundament for hele vores uddannelsespolitik i Danmark.
I tirsdags prøvede vi at få lovforslaget delt op, men det blev som sagt blokeret, og i dag håber jeg på, at undervisningsministeren i det mindste vil gå på talerstolen og stå på mål for sin politik og regeringens politik.
Det gjorde undervisningsministeren ikke til andenbehandlingen, og der ser vi jo igen, at man ikke står på mål for og tager ansvar for og lytter til den kritik, der er blevet rejst, ikke mindst af de unge selv, og det gælder også i forbindelse med det borgerforslag, der er rejst.
Vi har stillet en række ændringsforslag til lovforslaget.
Vi har stillet et ændringsforslag om at tage forældreindkomst ud som parameter, sådan at vi reelt set sikrer frit valg for de unge, også i byområderne.
Vi har stillet et ændringsforslag om, at det ikke skal være rektor, der godkender, at man skal have en aftale med rektor for at kunne skifte skole, også i forbindelse med mistrivsel.
Jeg kunne i tirsdags forstå, at nogle af Socialdemokraterne og SF's ordfører mente, det allerede er sådan i lovforslaget i dag.
Det er det ikke!
Det, der står i lovforslaget ordret, er, at man heller ikke ved mistrivsel kan skifte skole, medmindre man har fået det aftalt med og godkendt af rektor.
Også det ændringsforslag håber jeg man vil støtte.
Vi har også stillet ændringsforslag om at udtage den del, hvor man begrænser de private gymnasier.
Vi har stillet et ændringsforslag om, at man også anerkender den meget specialiserede shippinglinje, der ligger på Niels Brock, og hvor der er behov for, at man ikke bare får elever ind tvangsfordelt efter forældreindkomst, men at man får de dygtigste og de mest motiverede elever ind, som ønsker at være en del af den danske rederibranche fremover.
Også det ændringsforslag stemmer Socialdemokraterne og de røde partier og Radikale Venstre ifølge betænkningen imod.
Det synes jeg er ærgerligt, og jeg synes, det viser, at man overhovedet ikke har lyttet til og heller ikke læst høringssvaret fra den danske rederibranche med de bekymringer, som de rejser.
Vi har også et ændringsforslag, hvor vi foreslår at undtage htx'erne og hhx'erne fra tvangsfordelingsmodellen af de unge, og det har vi, fordi vi lytter, vi lytter til de bekymringer, der er, vi lytter til de høringssvar, der er kommet, både fra elevorganisationerne på de erhvervsgymnasiale uddannelser, som ikke støtter den her tvangsfordelingsmodel, og fra de erhvervsgymnasiale institutioner som helhed, som ikke støtter den socialdemokratiske tvangsfordelingsmodel, der har baggrund i forældreindkomst.
Så ja, jeg håber på, at vi i dag kan få støtte til de ændringsforslag, som vi har stillet til lovforslaget, så vi igen kan få frit valg på uddannelsesområdet i Danmark, så vi kan få gjort op med nogle af de fundamentale problemer, der ligger i det her lovforslag, og så vi kan genetablere en praksis, hvor vi lytter, hvor vi lytter til borgerne, hvor vi lytter til høringssvarene, hvor vi lytter til de bekymringer, der er kommet, i stedet for at vi trumfer et lovforslag igennem, der laver tvangsfordeling af de unge på baggrund af deres forældres indkomst.
Så jeg håber på, at man i de seneste par dage har fået sin lytteevne igen, så vi også kan få en ordentlig behandling fremadrettet af den måde, som vi sikrer det frie valg på gymnasieområdet på.
Jeg håber som sagt, at undervisningsministeren går på talerstolen, sådan at regeringen også svarer på den kritik, der er kommet, ikke mindst fra de mere end 50.000, der har skrevet under, men sådan set også den kritik, der er rejst fra en række organisationers side imod det her lovforslag.
Tak for ordet.